Suomen ja Norjan rajaseutuyhteistyötä koskeva selvityshanke; Ohjausryhmän kokous

**Aika** ke 29.5.2019 klo 12-14

**Paikka** Valtiovarainministeriö, Mariankatu 9, 00170 Helsinki, kh Tienhaara

 Skype-etäyhteys

**Läsnä**  Noora Heinonen, VM puheenjohtaja

Johanna Hautakorpi OM

Janne Koivukoski, SM

Juha Luomala, STM

Laura Perheentupa, TEM

Pentti Lähteenoja MMM

Jari Rantapelkonen, Enontekiön kunta

Toni K. Laine, Inarin kunta

Hanna Riipi, Sodankylän kunta

Vuokko Tieva-Niittyvuopio, Utsjoen kunta

Jari Jokela, Lapin sairaanhoitopiiri

Tiina Keränen, Lapin TE-toimisto

Magreta Sara, Saamelaiskäräjät

Paula Mikkola, Lapin liitto

Mirva Kerkelä-Lohiniva

Markku Mölläri, VM kokouksen sihteeri

**Asialista**

1. Kokouksen avaus ja esittäytymiset

Puheenjohtaja avasi kokouksen klo 12.00 ja toivotti osallistujat tervetulleeksi. Käytiin esittäytymiskierros. Kuntien edustajat toivat esille, että selvitys on tärkeä muun muassa palvelu- ja kielikysymyksien sekä maiden välisten lainsäädäntöerojen vuoksi. Ministeriöiden edustajat kertoivat aiheeseen liittyvistä vastuualueistaan ja ajankohtaiskysymyksistä.

1. Selvityshankkeen asettamispäätöksen läpikäynti (Liite 1)

Läpikäytiin asettamispäätös ja käytiin keskustelua mm. kuulemiskäytännöistä ja muista keinoista täydentää ohjausryhmän asiantuntemusta. Esille tuli, että kannattaa huomioida myös hyvät käytännöt Suomen ja Ruotsin välisestä yhteistyöstä, ottaen huomioon EU- ja ETA-yhteistyö. Todettiin, että ohjausryhmän jäsenille voi esittää varajäseniä voi joustavasti, ilmoitus näistä esityksistä pyydettiin toimittamaan kirjallisesti VM:n Anne Honkanen-Ohvolle.

1. Keskustelu selvityshankkeen tehtävistä

Läpikäytiin asettamispäätökseen kirjatut selvityshankkeen tehtävät. Keskustelussa esitettiin seuraavia huomioita:

Sosiaali- ja terveydenhuollon palveluihin toivottiin ongelmien läpikäyntiä ja kirjaamista erotellen, mitkä ongelmat ja ratkaisut edellyttävät lainsäädäntömuutoksia ja mitkä koskevat muuta esim. sopimuksia tai vakiintunutta toimintakäytäntöä.

Pelastustoimi vastaa ensihoidosta Lapissa monella alueella. Yhteistyö on tiivistä Suomen ja Ruotsin välillä. Pelastushelikopteritoiminnan rajat ylittävien tilanteiden säädöspohja ja rahoitus pitäisi saada kuntoon. Kartta-aineistoyhteistyö ei täysin toimi Ruotsin ja Norjan suhteen. Utsjoki operoi näissä Norjan suuntaan. Sosiaalipalvelujen käytössä on ilmennyt myös kielestä johtuvia tarpeita ja ongelmia, mm. perheterapiapalveluissa. Raja-aluetta koskien myös työntekijöiden asemaan ja oikeuksiin, kuten potilasvakuutukseen ja ammatinharjoittamislainsäädäntöön, liittyy kehittämistarpeita. Paikallisten viranomaisten yhteistyön selvittäminen on tärkeää, jotta tunnistetaan sen edistämisen esteet. Myös palvelujen käyttäjien ja palvelujen tarpeessa olevien kuuleminen on tärkeää.

Selvityshenkilö kertoi, että hahmottaa kokonaisuutta kolmella tasolla: lainsäädäntö, sekä viranomais- ja kuntalaistaso. Hän pyysi ohjausryhmää toimittamaan tietoja henkilöistä ja tahoista, joita olisi työskentelyn edetessä hyvä käyttää tietolähteinä. Sovittiin, että ohjausryhmän jäsenet voivat toimittaa suoraan selvityshenkilölle tietoja sähköpostitse.

Pelastustoimen kysymyksistä selvityshenkilöä ohjattiin olemaan suoraan yhteydessä Lapin aluehallintovirastoon. Huomioitiin, että henkilöjen etsintätehtävät vaativat poliisiyhteistyötä, josta Norjalla on hyvät rakenteet, mutta yhteistyössä on kehittämistä. Huomioitiin myös tulevan lainsäädännön velvoitteet toimittaa erikielisiä vaaratiedotteita alueella asuvien ja oleskelevien puhelinlaitteisiin. Todettiin, että alueen asukkaiden turvallisuuden kannalta onnettomuuksien ennaltaehkäiseminen on tärkeä asia ja siinä on tärkeä rooli poliisilla. Maiden välillä on myös vastuueroja, Norjassa pelastustoimia johtaa poliisi. Keskusteltiin siitä, onko poliisitoiminta jätetty selvityshankkeesta tietoisesti pois. Todettiin, että SM:ssä on alkamassa aiheeseen liittyvä selvitys.

Rajaseudulla työvoiman ja elinkeinoelämän osalta on hankkeita ja verkostoja olemassa. Poronhoitoon liittyvät sopimukset maiden välillä voivat vaatia tarkastelua. Luonnon monimuotoisuuskysymys liittyy ilmastonmuutokseen. Myös paikannimistöön liittyviä hankkeita on vireillä. Ihmisten liikkuvuuden kannalta nk. pendelöinnin ja verotuksen pitäisi olla mahdollisimman sujuvaa, ettei asuinvaltiota tarvitse muuttaa vakituisesti. Todettiin TE-palveluverkoston kattavan 31 maata ja työvoiman liikkuvuuteen liittyviä kysymyksiä käsittelyä Pohjoismaiden ministerineuvoston nk. rajaestetyöryhmässä, jonka raportti sovittiin jaettavaksi ohjausryhmälle. Todettiin, että rajat ylittävien tilanteiden työvoiman liikkuvuuteen ja elinkeinotoimintaan liittyen tilastoinnissa on myös laadullista kehittämistarvetta.

Huomioitiin, että OKM ei ole nimennyt ryhmään edustajaa, mutta ministeriön asiantuntijoita voidaan tarvittaessa pyytää kuultavaksi. Keskustelussa tuotiin esiin, Inarin päiväkoti-investoinnit ja Utsjoen kouluyhteistyön kehittäminen rajakouluhankkeessa. Maiden erilaiset lainsäädännöt mm. varhaiskasvatuksesta asettavat käytännöllisiä haasteita. Myös kirjastoautopalvelujen jatkuvuus tuli esiin, sekä mahdollisuudet myös etäopetuksen käyttöön.

Keskustelussa huomioitiin hallituksen vuonna 2017 antama nk. [kielikertomus](http://julkaisut.valtioneuvosto.fi/bitstream/handle/10024/160384/VNK_H0817_Hallituksen%20kertomus%20kielilains%C3%A4%C3%A4d%C3%A4nn%C3%B6n%20soveltamisesta_net_7.pdf?sequence=4&isAllowed=y), jossa on tieto mm. saamenkielisistä palveluista, ja vuonna 2016 toteutettu [Saamebarometri](http://julkaisut.valtioneuvosto.fi/bitstream/handle/10024/78941/OMSO_39_2016_Saamebaro_120s.pdf?sequence=1&isAllowed=y). Sovittiin näiden saattamisesta ohjausryhmälle tiedoksi (verkkolinkit ohessa).

Todettiin, että alueen asukkaiden liikkuvuuteen ja palvelujen käyttöön liittyviä arjen yhteistyötä koskevia näkökulmia on selvityksessä tärkeä tarkastella.

Todettiin, että asettamispäätöksen mukaisesti saamelaiskäräjien nk. vaaliluetteloon liittyvät asiat on rajattu selvitystyön ulkopuolelle.

1. Keskustelu selvityshenkilön työskentelysuunnitelmasta

Selvityshenkilö toivoi, että yhteydenotot tulisivat suoraan hänelle. Sovittiin, että selvityshenkilö esittelee seuraavassa kokouksessa työskentelynsä tarkemman kirjallisen suunnitelman.

Todettiin, että ohjausryhmälle luodaan sähköinen työtila Tiimeri, jossa kaikki työskentelyasiakirjat ja –aineistot jaetaan.

Selvityksessä käytetään mahdollisimman paljon olemassa olevaa aineistoa. Selvitykseen tulisi sisältyä myös kuvaus nykyisestä sopimuspohjaisesta viranomaisyhteistyöstä. Keskustelussa esitettiin, että selvityshenkilö kuulisi alueen asukkaita esim. kyselyillä ja paikallisesti järjestettävissä tilaisuuksissa, kuten työpajoissa.

Puheenjohtaja pyysi kuntien apua mahdollisten asukkaiden kuulemista varten järjestettävien työpajojen järjestelyihin. Kuntien edustajat antoivat tukensa esitykselle ja kannattivat kuntakohtaisia tilaisuuksia. Saamelaiskäräjien edustaja piti laajaa asukaskuulemista tärkeänä käytännön näkökulman esiintuomisen vuoksi.

Keskusteltiin myös siitä, miten vastaavia viranomaisia ja toimijoita Norjassa informoidaan selvityshankkeesta ja onko heitä tarkoitus osallistaa tai kuulla selvitystyössä. Puheenjohtaja totesi, että tarkoitus on toteuttaa selvitys vain Suomessa ja suomalaisviranomaisten sekä –toimijoiden toimintaa koskien. Soveltuvin osin ja tarpeen mukaan selvitystyössä voidaan olla yhteydessä myös Norjan viranomaisiin. Todettiin, että aiheesta aiemmin tehdyt selvitykset ja käytettävissä olevat tiedot on tärkeää saattaa selvityshenkilön käyttöön.

Keskustelussa pidettiin tärkeänä, että selvityksessä tuodaan kattavasti ja aidosti esiin ihmisten kokemuksia rajaseudun viranomaisten yhteistyöstä sekä liikkuvuuden ja palvelujen käytön esteistä.

1. Kokousaikataulut ja käytännön järjestelyt

Vahvistettiin, että ohjausryhmän seuraava kokous järjestetään ti 18.6. klo 11–13. Seuraavassa kokouksessa käsitellään ohjausryhmän syksyn kokousaikataulu, suunnitelmana on järjestää kokoukset noin kerran kuukaudessa.

1. Muut esille tulevat asiat

 Ei käsitelty

1. Kokouksen päättäminen

Puheenjohtaja päätti kokouksen kello 14.00.

 Muistion vakuudeksi

 Kokouksen sihteeri Markku Mölläri

Liitteet Liite 1. Selvityshankkeen asettamispäätös 13.5.2019

Jakelu Ohjausryhmän jäsenet ja varajäsenet

 Selvityshenkilö